Weer brons vir junior Bokke | Maroela Media
(Foto: Junior Springboks/Twitter)
Dit bly een van die raaisels van die Junior Springbokrugbyspan hoekom hy op gereelde grondslag die kluts in die halfeindronde van die Junior Wêreldkampioenskap kwytraak.
Die Bokkies het Saterdagmiddag in Rosario, Argentinië, gewys wat in hulle steek toe hulle die Argentyne voor 'n geesdriftige skare met 41-16 geklop het om die bronsmedalje te wen.
Maar nou is die vraag, waarom kan hulle nie dieselfde gehalte spel regdeur uitstal nie?
Gaan kyk maar na die spanlyste sedert 2008. Die keur van die land se beste spelers word elke jaar gekies. Binne 'n paar seisoene word 'n rits van dié spelers Springbokke of speel hulle Superrugby, maar hoekom val hulle vas in die halfeindronde?
Die Junior Bokkies kon nog net een keer sedert 2012 die toernooi wen, terwyl hulle in 2014 tweede geëindig het en agt keer met die bronsmedalje tevrede moes wees.
Word die regte spelers gekies; is die afrigters, Chean Roux en Louis Koen, die geskikte manne om die span te brei; is die jongelinge nog nie geestelik sterk genoeg nie; volg hulle die regte spelpatroon?
Want hoe kon hulle die Junior All Blacks in die kwarteindronde ore aansit, net om in die halfeindronde teen die Franse slae te kry?
Die Junior Bokke het Saterdag vroeg toegeslaan toe die skrumskakel, Sanele Nohamba, in die tweede minuut oorgeduik het.
Dit was pure Bok-plesier, hoewel hul ou kwaal om strafskoppe af te staan, hulle amper weer duur te staan gekom het.
Veral ná rustyd het die Argentyne byna die agterstand van 3-17 wat hulle met rustyd gehad het, uitgewis. Hulle kon selfs voorgeloop het as hulle beter pale toe geskop het.
Maar die pronkvleuel Thaakir Abrahams se tweede drie laat in die wedstryd, saam met die ysterslot JJ van der Mescht s'n kort daarna, het die uitslag bo twyfel gestel.
Suid-Afrika 41 (17): Drieë: Sanele Nohamba, Thaakir Abrahams (2), JJ van der Mescht, Rikus Pretorius. Doelskoppe: Nohamba (4), Jaden Hendrikse. Strafdoel: Nohamba. Skepdoel: David Coetzer.
Argentinië 16 (3): Drieë: Joaquin de la Vega Mendia, Mateo Carreras. Strafdoele: De la Vega Mendia, Nicolas Roger.
In die nuus Junior Bokke
Hurricanes klop moedige Bulls
Het laasweek die kommentaar gelewer dat na die naweek is al die SA spanne uit die reeks. Dat rugby soos krieket in SA tot niet is. Kan bulle darem n pluimpe gee vir probeer. Die geel kaart het amper die game geswaai. Kom ons hou dop of Bolla se windverwaaide stormers weer meeste bokke lewer. Doen hulle haal bokke nie eers kwarteind nie.
"Daar is te min kwotas in die span"
Jy is so goed soos wat jy toegelaat word. Hoop nie ook chokers nie.
Daar word teveel van die Junior Bokke verwag.Frankryk word vir die 2de agtereenvolgende jaar die kompetisie gewen het is ook die 6-nasiekampioen. Dit is die geheim van die welslae van die noordelike halfrond se sukses.Hoe langer jy saamspeel in strawwe kompetsie hoe groter die kans op sukses.Die junior Wallabies is die 'pacific champions' en was dus meer suksesvol. Daar is geen rede waarom daar nie 'n onder 20 kampioenskap tesame met die Kampioenskapreeks soos met die 6-nasies kan plaasvind nie. Doen dit en die Suidelike halfrondspanne sal die kompetisie gereeld wen. Die resep van spanne wat gereeld saamspeel oor 'n… Lees meer »
Enige sportspan bestaan uit die beste spelers wat daardie land of provinsie kan oplewer. Die laaste paar jaar is die vanselfsprekeknd in SA nie die geval nie en ons moet gewoond raak om agteruit te boer.